## Uredba o izmjenama Uredbe o Uredu za zakonodavstvo

### NN 124/2011 (4.11.2011.), Uredba o izmjenama Uredbe o Uredu za zakonodavstvo

VLADA REPUBLIKE HRVATSKE

2485

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004, 77/2009 i 145/2010) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), a u vezi s člankom 31. stavkom 1. Zakona o procjeni učinaka propisa (»Narodne novine«, broj 90/2011), Vlada Republike Hrvatske je na sjednici održanoj 1. rujna 2011. godine donijela

UREDBU

O IZMJENAMA UREDBE O UREDU ZA ZAKONODAVSTVO

Članak 1.

U Uredbi o Uredu za zakonodavstvo (»Narodne novine«, br. 70/2001, 12/2005 i 140/2009) u članku 2. stavak 2. mijenja se i glasi:

»Pored poslova iz stavka 1. ovoga članka Ured:

– koordinira izradu i izrađuje dokumente procjene učinaka propisa i Godišnjeg plana normativnih aktivnosti, koje, sukladno zakonu kojim se uređuje procjena učinaka propisa, donosi odnosno potvrđuje Vlada Republike Hrvatske;

– koordinira provedbu sustava procjene učinaka propisa;

– provodi stručno osposobljavanje i usavršavanje u području procjene učinaka propisa i u području izrade propisa;

– daje mišljenja i izrađuje potrebne akte radi postizanja pravne i pojmovne koherentnosti hrvatskog zakonodavstva;

– daje mišljenja i izrađuje potrebne akte radi pravnog i pojmovnog usuglašavanja hrvatskog zakonodavstva sa standardima Europske unije, na zahtjev Stručnog nositelja izrade propisa;

– izrađuje Nomotehničke smjernice koje donosi Vlada Republike Hrvatske;

– obavlja i sve druge poslove u vezi s poslovima iz alineja 1. do 6. ovoga stavka, u skladu s posebnim propisima kojima se uređuje djelokrug i način rada Vlade Republike Hrvatske i procjena učinaka propisa, te vezano za sustav procjene učinaka propisa i izradu propisa ostvaruje kontakte i suradnju s međunarodnim organizacijama i sudjeluje u njihovom radu.«.

Članak 2.

U članku 2a. alineja 3. mijenja se i glasi:

»– Odjel za sustav i koordinaciju procjene učinaka propisa i zakonodavne poslove iz područja regionalnog razvoja.«.

Članak 3.

U članku 3. stavak 3. mijenja se i glasi:

»U okviru djelokruga iz članka 2. ove Uredbe, u Odjelu za sustav i koordinaciju procjene učinaka propisa i zakonodavne poslove iz područja regionalnog razvoja, obavljaju se poslovi: vezano za izradu i koordinaciju Strategije procjene učinaka propisa i Akcijskog plana procjene učinaka propisa te izradu Izvješća o provedbi procjene učinaka propisa koje donosi, odnosno prihvaća Vlada Republike Hrvatske; vezano za koordinaciju i izradu Godišnjeg plana normativnih aktivnosti kojeg donosi Vlada Republike Hrvatske, vezano za davanje mišljenja na Prijedlog plana propisa Stručnim nositeljima izrade propisa; analitički i drugi poslovi vezani za koordinaciju procjene učinaka propisa u suradnji sa Stručnim nositeljima izrade propisa i ministarstvima nadležnim za: gospodarstvo, rad i poduzetništvo – vezano za gospodarske učinke propisa; nadležnim za financije – vezano za financijske učinke propisa koji se prikažu u Iskazu o procjeni učinaka propisa; nadležnim za zdravstvo i socijalnu skrb – vezano za učinke propisa na socijalnu politiku i socijalni status; nadležnim za zaštitu okoliša – vezano za učinke propisa na zaštitu okoliša; analitički i drugi poslovi te davanje suglasnosti vezano za Prijedlog iskaza o procjeni učinaka propisa; vezano za praćenje provedbe propisa iz područja procjene učinaka propisa; vezano za predlaganje mjera, dokumenata, propisa i smjernica, te njihovu izradu, i davanje mišljenja za daljnji razvoj i unaprjeđenje sustava procjene učinaka propisa; vezano za izradu propisa; vezano za postizanje pravne i pojmovne koherentnosti hrvatskog zakonodavstva i za pravno i pojmovno usuglašavanje hrvatskog zakonodavstva sa standardima Europske unije; vezano za pripremu i provedbu programa i projekata iz područja procjene učinaka propisa i područja izrade propisa i smjernica; vezano za izradu i provedbu programa stručnog usavršavanja u području procjene učinaka propisa i u području izrade propisa; te analitički i drugi zakonodavni poslovi iz područja regionalnog razvoja, kao i održavanje internet stranice Ureda.«.

Članak 4.

U Tablici »Okvirni broj državnih službenika u Uredu za zakonodavstvo« u točki 9. riječi: »Odjel za razvoj sustava i koordinaciju učinka propisa« zamjenjuju se riječima: »Odjel za sustav i koordinaciju procjene učinaka propisa i zakonodavne poslove iz područja regionalnog razvoja.«.

Članak 5.

Pravilnik o unutarnjem redu Ureda za zakonodavstvo, predstojnik Ureda će, uz pribavljenu prethodnu suglasnost središnjeg tijela državne uprave nadležnog za službeničke odnose, uskladiti s odredbama ove Uredbe u roku od 15 dana od dana stupanja na snagu ove Uredbe.

Članak 6.

Ova Uredba stupa na snagu danom objave u »Narodnim novinama«.

Klasa: 022-03/11-01/06

Urbroj: 5030106-11-1

Zagreb, 1. rujna 2011.

Predsjednica
Jadranka Kosor, dipl. iur., v. r.

Uredba, NN 124/2011-2485